राजस्थान के कई शहरों में सरकार की ओर से पैसे बांटे जाने की अफवाह फैल गई. इसके बाद जयपुर समेत कई शहरों में बैंकों के बाहर लंबी-लंबी कतारें लग गईं. कोटा में तो हालात इतने बिगड़़ गए कि पुलिस तक बुलानी पड़ी.

लोग बैंकों में पहुंचकर खाता खोलने और पैसे की मांग करने लगे. अफवाह की वजह से बैंकों के बाहर लंबी-लंबी कतारें लग रही हैं. हालांकि केंद्र सरकार से बैंकों के पास अभी पूरी गाइडलाइन नहीं पहुंची है कि कब से खाता खोलना है. प्रधानमंत्री जनधन योजना के प्रचार में लोगों से बैंक पहुंचने और खाता खुलवाने के लिए कहा जा रहा है. यही वजह है कि बैंकवाले फॉर्म तो ले रहे हैं, लेकिन लोगों को यह समझाना मुश्किल हो रहा है कि यहां पैसे नहीं मिल रहे हैं. जिनका बैंक में खाता है, वे भी नए खाते खुलवाने पर अड़े हुए हैं. हंगामे के डर से बैंककर्मी फॉर्म ले रहे हैं.

जयपुर के एक बैंक अध‍िकारी सुरेश ने कहा, 'पता नहीं, किसने अफवाह उड़ा दी है कि पैसे मिल रहे हैं. लोग यहां लाइन में लगे हैं. हम इनको खूब समझा रहे हैं, लेकिन जिनका खाता है, वो भी चले आ रहे हैं.'

70 साल की नूरा बानो सुबह से ही जयपुर के पंजाब नेशनल बैंक के बाहर बैठी हैं. उनका कहना है कि पैसे मिलेंगे, तभी घर जाएंगे. उनके मुहल्ले में अफवाह उड़ गई कि अखबार, रेडियो, टीवी हर जगह खबर आ रही है कि सरकार बैंक में खाता खुलवाने पर पैसे बांट रही है, इसलिए लोग चले आए.

नूरा बानो ने कहा, पैसे लेने आई हूं, पैसे लेकर जाऊंगी. फार्म भरकर, फोटो लगाकर, मुहर लगावाकर जमा करवा दिया है, अब किस्मत, पैसे मिल जाए, तो ले जाऊंगी, नहीं तो चली जाऊंगी. सब कह रहे हैं कि अखबार में आया है, पैसे मिलेंगे.